RESOLUCIÓN do 18 de novembro de 2022, da Dirección Xeral de Relacións Laborais, pola que se dispón a inscrición no rexistro e a publicación da acta da comisión paritaria do IV Convenio colectivo de instalacións deportivas e ximnasios da Comunidade Autónoma de Galicia onde se actualizan as táboas salariais correspondentes aos anos 2021 e 2022.
Consellería de Promoción do Emprego e Igualdade — III. Outras disposicións — 02/12/2022

Visto o texto da acta da reunión da comisión paritaria do IV convenio colectivo de instalacións deportivas e ximnasios da Comunidade Autónoma de Galicia onde se actualizan as táboas salariais correspondentes aos anos 2021 e 2022, que se subscribiu con data 31 de outubro de 2022, entre a representación de AEXIDEGA e os representantes dos traballadores e traballadoras pertencentes aos sindicatos CIG, CC.OO. e UGT, e de conformidade co disposto no artigo 90, puntos 2 e 3, do Real decreto lexislativo 2/2015, do 23 de outubro, polo que se aproba o texto refundido da Lei do estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo.
Esta Dirección Xeral de Relacións Laborais
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (Regcon), creado mediante a Orde do 29 de outubro de 2010 (DOG núm. 222, do 18 de novembro).
Segundo. Dispoñer a súa publicación no
Diario Oficial de Galicia
.
Santiago de Compostela, 18 de novembro de 2022
Sendo as 10.30 horas do día 31 de outubro de 2022, reúnense no Consello Galego de Relacións Laborais as persoas a seguir sinaladas, que forman parte da comisión paritaria do IV Convenio colectivo de instalacións deportivas e ximnasios da Comunidade Autónoma de Galicia.
O motivo da xuntanza é chegar a acordo entre patronal e sindicatos en materia salarial, quedando sen efectos o conflito colectivo presentado no Tribunal Superior de Xustiza, en relación coa interpretación do artigo 45 do IV Convenio colectivo de instalacións deportivas e ximnasios de Galicia.
Logo do debate e a análise da cuestión obxecto das xuntanzas mantidas os días 7 de outubro, 21 de outubro e hoxe, 31 de outubro, polas representacións presentes nesta comisión, no día de hoxe chégase ao seguinte
1º. Incrementos salariais do Convenio colectivo:
Ano 2021-suba salarial do 6,5 %.
Debido a que xa se aplicou o 1 de xaneiro do 2021 a suba salarial do 2,5 %, aplicaríase a táboas, con data do 1 de xaneiro do 2021, o 4 % restante cos atrasos correspondentes. Estes atrasos aboaríanse antes do 30 de xuño de 2023.
Ano 2022-suba salarial do 2,9 %.
Aplicaríase a táboas, nas actualizadas para o 2021 da maneira anteriormente indicada, con data do 1 de xaneiro do 2022. Comezaría a pagar coas novas táboas na nómina de novembro de 2022. Os atrasos xerados desde xaneiro a outubro aboaríanse antes do 30 de xuño de 2024.
No ano 2022 non haberá revisión conforme ao IPC nin pagamento de atrasos ligados a este, quedando o incremento como se indicou anteriormente.
2º. Acórdase publicar as táboas salariais correspondentes aos anos 2021 e 2022.
3º Acórdase tamén denunciar o IV Convenio colectivo de instalacións deportivas e ximnasios de Galicia, e iniciar a negociación do V Convenio no ano 2023.
4º. Acórdase delegar en Ignacio Bouzada Gil, funcionario do Consello Galego de Relacións Laborais, os trámites de rexistro, depósito e publicación do contido referido nos puntos 2º e 3º.
5º Este acordo produce efectos desde a data de hoxe.
E non tendo máis asuntos que tratar, levántase a reunión, sendo as 13.00 horas do día sinalado no encabezamento, estendéndose para o efecto a presente acta, que asinan en proba de conformidade as persoas asistentes.